Ole Hækkerup (S), 2001-10-25:
Som skatteministeren allerede har nævnt, er det her forslag jo fremsat med henblik på generelt at fremme etableringen af selvstændig erhvervsvirksomhed.
Det er på mange måder et godt formål, som Socialdemokratiet kan støtte.
Men de ændringer, der foreslås her, er efter vores mening hverken særlig effektive eller særlig hensigtsmæssige.
Derudover er det her forslag i lighed med nogle af de tidligere forslag en næsten identisk genfremsættelse fra sidste samling.
Den væsentligste forskel synes at være, at Venstre og De Konservative nu har fået Dansk Folkeparti og CD med på vognen som forslagsstillere. Man kan sige, at der ikke er noget overraskende i, at man har fået Dansk Folkeparti med ind i folden hos de tre store borgerlige partier om at bruge penge uden at anvise finansiering.
Og dog alligevel - det er ikke mere end et par år siden, at netop loven om etableringskonti blev justeret.
Som også nævnt var det i forbindelse med finanslovaftalen for 1999 mellem regeringen, Venstre og De Konservative samt CD og Kristeligt Folkeparti. Når nu Venstre og De Konservative udvider kredsen af forslagsstillere ud over de partier, der allerede i indeværende valgperiode har vist evne og vilje til at justere etableringskontoloven, kan det kun skyldes, at det nu ikke længere handler om nogle ændringer af ordningen, nu handler det måske mere om at markere sig sammen med dem, man håber på en dag som minimum skal blive det parlamentariske grundlag for en borgerlig regering.
Markering frem for indhold.
Det synes også at være nøgleordet, når forslagsstillerne end ikke antyder, hvad de foreslåede ændringer vil koste.
Netop når det nu er en genfremsættelse, har man altså haft et helt år til at afdække prisen.
Det forhold håber vi så at rette op på ved spørgsmål
i udvalget.
Men ingen er jo i tvivl om, at forslaget koster penge.
Og man må forestille sig, at forslagsstillerne inderligt håber, at forslaget vil blive vedtaget nu her i Tinget.
tænk, hvis det gjorde.
Så var et flertal blevet enige om at bruge penge, men ikke om, hvorfra pengene skulle komme.
Socialdemokratiet kan ikke advare stærkt nok mod bare at fremsætte det ene udgiftskrævende forslag efter det andet uden samtidig at sige, hvor pengene skal hentes.
Derfor hører det her forslag, medmindre man er helt økonomisk uansvarlig, rettelig hjemme i finanslovforhandlingerne.
Men det kan selvfølgelig være, at forslaget er et udtryk
for, at de tre store borgerlige partier også i finanslovforhandlingerne har besluttet sig for at udgøre en samlet blok.
Hvis ikke det er med henblik på finanslovforhandlingerne, så er det jo blot at udskrive den ene dækningsløse check efter den anden, og så er det netop blot markering frem for indhold.
Herefter over til nogle af forslagets konkrete dele.
Først og fremmest vedrørende efterbeskatning har ministeren nævnt, at ministeriet i øjeblikket er i gang med at vurdere, om de gældende regler for efterbeskatning er hensigtsmæssige.
Derfor har dét at vedtage noget på det område nu ikke vores opbakning.
Yderligere er der selvfølgelig det her med, om man skal kunne indskyde 40 pct. af sin nettoindkomst på etableringskontoen, hvor man efter de nuværende regler kan indskyde 25 pct., hvilket ministeren også allerede har nævnt.
Vi har umiddelbart svært ved at se behovet for at ændre på grænsen her allerede et par år efter finanslovaftalen fra 1999.
Der er tre øvrige dele, som ministeren, synes jeg, allerede har været godt omkring.
Så derfor må vi sige, at det generelt for os er nogle fornuftige intentioner, men at vi skal afvente efterbeskatningsundersøgelsen fra ministeriet, for ellers er vi bange for, at det ender med, at noget, der fungerer godt, og som vi i Socialdemokratiet er meget positive over for, nemlig etableringskontotanken, er i fare for at blive et spekulativt objekt med statskassen som den glade giver. Men det kan selvfølgelig være, at det falder fint i forlængelse af ikke at anvise finansiering.
Og man kan så frygte, at netop det med ikke at anvise finansiering, den arbejdsmetode, har været indrømmelsen for at udvide kredsen af forslagsstillere. På den baggrund må jeg på Socialdemokratiets vegne afvise forslaget.
Og jeg skal huske at sige, at heller ikke SF kan støtte forslaget.